钦定古今图书集成/明伦汇编/官常典/第369卷 > 有虞氏
## 钦定古今图书集成/明伦汇编/官常典/第369卷 > 有虞氏

### 帝舜始命伯夷为秩宗典三礼后夔典乐

按《书经舜典》：帝曰：“咨！四岳，有能典朕三礼？”佥曰：“伯夷。”
帝曰：“俞，咨！伯，汝作秩宗。夙夜惟寅，直哉惟清。”伯拜稽
首，让于夔龙。帝曰：“俞，往，钦哉！”

〈孔传〉《三礼》，天地人之礼。伯夷臣，名。姜，姓。秩，序。宗，尊也，主郊庙之官。夙，早也。言早夜敬思其职，典礼施政教，使正直而清明。夔龙二臣，名俞，然其贤不许让。〈疏〉正义曰：《周礼宗伯职》云：“掌天地、人鬼、地祇之礼。

帝曰：‘夔！命汝典乐，教胄子，直而温，宽而栗，刚而无虐，
简而无傲。诗言志，歌永言，声依永，律和声。八音克谐，
无相夺伦，神人以和。夔曰：‘于！予击石拊石，百兽率舞’’。”

〈孔传〉胄，长也。谓元子以下至卿大夫子弟。

〈蔡传〉苏氏曰：“舜方命九官，济济相让，无缘夔于此独言其功。”此《益稷》之文，简编脱误，复见于此。